### Beslutningstema

Under dette punkt forelægges udkast til partnerskabsaftale med EUC Syd til godkendelse i Økonomiudvalget.

### Sagsfremstilling

Den strategiske partnerskabsaftale mellem EUC Syd og Tønder Kommune udspringer af et gensidigt ønske om at samarbejde om fælles strategiske mål og lokale tilbud indenfor erhvervsuddannelser, de gymnasiale uddannelser samt efteruddannelser.

Aftalen skal styrke de samarbejdsflader, der allerede eksisterer mellem parterne, samt understøtte Tønder Kommunes Visions- og Strategiplan og EUC Syds mission og værdigrundlag. Målet er at stimulere til vækst og udvikling hos såvel EUC Syd som Tønder Kommune og dens borgere og erhvervsliv.

Aftalen er tænkt som en overordnet rammeaftale, der med afsæt i fælles mål formaliserer og sikre en løbende dialog, idet der med aftalen defineres et forum for strategiske drøftelser på øverste ledelsesniveau mellem EUC Syd og Tønder Kommune. Ud over partnerskabsaftalen er der mulighed for at supplere med lokale samarbejdsaftaler eller handleplaner om konkrete indsatser. De supplerende aftaler tager udgangspunkt i den strategiske partnerskabsaftale og indgås ud fra aktuelle indsatsområder, som begge parter finder aktuelle og relevante.

Aftalen er gældende fra 1. december 2022 til og med december 2025. Aftalen kan opsiges af begge parter med 6. måneders opsigelse.

### Økonomi

Der er ingen finansiering tilknyttet aftalen. Finansiering af aktiviteter under supplerende aftaler eller handleplaner aftales løbende mellem EUC Syd og Tønder Kommune.

### Direktionen indstiller,

at udkast til partnerskabsaftalen godkendes, og

at indstillingen videresendes til Kommunalbestyrelsen.

Beslutning fra Økonomiudvalget, 16. november 2022, pkt. 13:

Indstillingen anbefales.

Kim Henriksen og Christoffer Vestergaard deltog ikke i mødet.

### Beslutning

Indstillingen godkendt.